《寒食谩兴书所见二首 其二》
元代·吕诚

三月三日雨初晴，清旦梳头坐草亭。一陂草色为谁绿？千树柳条无赖青。

忧患未平心耿耿，衰迟那遣鬓星星。林鸠底事频呼妇，强聒春愁苦厌听。

作者简介：昆山人，字敬夫，后更名肃。工诗词。名士咸与之交。家有园林，尝蓄一鹤，复有鹤自来为伍，因筑来鹤亭。邑令聘为训导，不起。有《来鹤亭诗》。